དོ། །དེ་དག་ལ་ཡང་འདྲེན་པའི་ཚུལ་བཅུ་སྟེ། མདའ་ལྟར་དྲང་བ་དང་། གཞུ་དང་། ལྕགས་ཀྱུ་དང་། གཤོལ་མདའ་དང་། གདུགས་དང་། སེ་རུ་དང་། རྡོ་རྗེ་དང་། ནས་དང་། རྦ་རླབས་དང་། འཁོར་ལོ་དང་འདྲ་བར་དྲང་བའོ། །དེ་དག་ཀྱང་ཐོག་མཐའ་བར་གསུམ་དུ་དྲང་པོར་འདྲེན་པ་ནི་མདའ་དང་འདྲའོ། །དང་པོ་བསྒྱུར་ནས་བར་དུ་དྲངས་ཏེ་མཐར་ཡང་བསྒྱུར་བ་ནི་གཞུ་འདྲ་བའོ། །དང་པོ་ཅུང་ཟད་བསྒྱུར་ནས་མཉམ་པོར་འདྲེན་པ་ནི་ལྕགས་སྐྱུ་འདྲ་བའོ། །དང་པོར་མཉམ་པར་དྲངས་ནས་མཐར་ཅུང་ཟད་བཀུག་པ་ནི་གཤོལ་མདའ་འདྲ་བའོ། །དང་པོ་གཟེངས་བསྟོད་ནས་མཐར་སྨོད་པ་ནི་གདུགས་འདྲའོ། །དང་པོ་ཅུང་ཟད་སྨད་ནས་མཐར་གཟེངས་བསྟོད་པ་ནི་བསེ་རུ་འདྲ་བའོ། །ཐོག་མཐར་ཅུང་ཟད་གཟེངས་བསྟོད་ནས་དབུས་སུ་ཅུང་ཟད་སྨོད་པ་ནི་རྡོ་རྗེ་འདྲ་བའོ། །ཐག་མཐའ་སྨད་ནས་དབུས་གཟེངས་བསྟོད་པ་ནི་ནས་འདྲ་བའོ། །ཕྲ་རགས་སྤེལ་བ་དང་མགྱོགས་བུལ་སྤེལ་བ་ནི་རྦ་རླབས་འདྲ་བའོ། །རྒྱུན་མི་འཆད་པར་མཉམ་པར་བརྗོད་པ་ནི་འཁོར་ལོ་ལྟར་འདྲེན་པའོ། །དེ་དག་ལ་ཡང་ཁྱད་པར་དུ་དབྱངས་དང་བཅས་པའི་སྐད་ལ་འདྲེན་པས་གཙོ་བྱེད་ལ་རང་བཞིན་དུ་གནས་པའི་སྐད་ལ་ཁ་ལྕེ་གཅོར་བྱེད་པ་ཡིན་ནོ། །དབྱངས་ཀྱི་འདྲེན་པ་འདི་མཁས་པར་ཤེས་པར་འདོད་ན། ཁོ་བོས་བྱས་པའི་རོལ་མོའི་བསྟན་བཅོས་སུ་བལྟ་བར་བྱའོ། །དེ་ལྟར་འདྲེན་པའི་ཚེ་ན་ཡང་། །ཚིག་བཅད་རྣམས་ལ་བཅད་ཅིང་བསླབ། །ལྷུག་པ་རྣམས་ལ་བསྲིང་བར་བྱ་སྟེ། །སོ་སོའི་ཆ་ཕྱེད་པར་བྱ་བའི་ཕྱིར་རོ། །དེ་ཚེ་ཤིན་ཏུ་མགྱོགས་གྱུར་པས། །ཤིན་ཏུ་འཐེན་པ་གལ་ཡང་ཆེ་སྟེ་དེ་ལྟར་མ་བྱས་ན་སྒོ་གསུམ་རྟབས་རྟབས་པོར་འགྱུར་ཞིང་མི་མཛེས་པའི་ཕྱིར་རོ། །ཀློག་སྐད་སློབ་པའི་ཐོག་མའི་ཚེ། །ཀློག་པ་སླ་ལ་སྦྱང་བར་བྱ་སྟེ། བཀླག་དཀའ་བ་ལ་སྦྱར་ན་ཀློག་སྐད་ཤེས་དཀའ་བའི་ཕྱིར་རོ། །དེས་ན་དལ་བར་བྱ་བ་དང་། དབུགས་ཐག་བསྲིངས་ལ་བསླབ་པར་བྱ་སྟེ། དལ་བས་ཆ་ཕྱེད་ཅིང་ཁམས་ལ་མི་གཟན་ལ། བསྲིངས་པས་ཐོན་ཆེ་ཞིང་ཡིད་དུ་འོང་བ་ཡིན་ནོ། །དེ་ལྟར་བསླབ་པ་དང་མཐར། །ཟུར་ཕྱིན་མ་ནོར་ལྷག་ཆད་མེད། །སྒྲ་སྐད་མཉམ་ལ་ཐོགས་པ་མེད། །དལ་ཞིང་མགྲིན་པ་རབ་ཏུ་སྙན། །ཀློག་མཐར་ཕྱིན་པའི་ཚད་ཡིན་ནོ། །བྱ་སྟེ་དེ་དག་ཀྱང་ཚིག་གི་ཟུར་ཕྱིན་ལ་དོན་མ་ནོར་ཞིང་ཆད་ལྷག་མེད་པ་དང་། རྗོད་བྱེད་སྐད་མཉམ་ཞིང་བརྗོད་བྱའི་ཡི་གེ་ལ་ཐོགས་པ་མེད་པ་དང་། ལུས་དང་ཡིད་དལ་ཞིང་ཚིག་དང་དབྱངས་སྙན་པ་དང་ལྡན་ན་མཐར་ཕྱིན་པའོ། །དེ་དག་ཀྱང་ཚིག་གི་ཟུར་ཕྱིན་པ་དང་། ཏེ་ཀེར་དུ་ཀློག་པ་མི་ནོར་བར་བྱ་བའོ། །དོན་མ་ནོར་བ་དང་ཡི་གེ་གཞན་དུ་ཀློག་པ་མི་འགལ་བར་བྱའོ། །སྐད་མཉམ་པ་དང་། འདྲེན་པ་དང་། ཐ་དད་པ་མི་འགལ་བར་བྱའོ། །ཐོགས་པ་མེད་པ་དང་། དལ་བར་ཀློག་པ་མི་འགལ་བར་བྱའོ། །དབྱངས་སྙན་པ་དང་། ཆོས་ཀྱི་དོན་གཙོར་བྱེད་པ་མི་འགལ་བར་བྱའོ། །གཞན་ཡང་ཀློག་མཐར་ཕྱིན་པའི་སྐྱེས་བུ་དེས། ཡི་གེ་གཅིག་ལ་དུ་མ་དང་། དུ་མ་ལ་གཅིག་ཏུ་ཀློག་པ་དང་། ཡི་གེ་དང་། ཚིག་ཀློག་པ་དང་། རྐང་པ་དང་། རྒྱུན་བཟློག་པ་དང་། ཐོད་རྒལ་དང་། ལོག་པའི་ཐོད་རྒལ་དང་། ཚིགས་བཅད་ལ་ལྷུག་པ་དང་། ལྷུག་པ་ལ་ཚིགས་བཅད་དང་། ཕྲད་མེད་ལ་གཞུག་པ་དང་། ཡོད་པ་ལ་དབྲི་བ་དང་། བཟློག་འདོན་དང་། ཟུར་འདོན་དང་། ཕྱེད་འདོན་དང་། ཕྱེད་འདོན་སྦྱར་བ་དང་། སྦྱར་འདོན་དང་། བརྩེགས་པ་སྦྱར་འདོན་དང་། བཏུས་འདོན་དང་། བཏུས་པ་སྦྱར་འདོན་དང་། ལུས་བསྒོར་བ་དང་། ཡན་ལག་བསྒོར་བ་སྟེ། དེ་དག་རྣམས་ཀྱི་ཆ་ཤིན་ཏུ་མཁས་པར་བྱས་ལ་ཕྱིར་རྒོལ་བ་གླང་པོའི་སྙེམས་པ་རིག་པའི་སེང་གེའི་ང་རོས་གཞོམ་པར་བྱའོ། །གཞན་ཡང་མཁས་པ་དེས་རྒྱལ་མཚན་ལྟར་མཐོ་བ་དང་། པདྨ་ལྟར་རྒྱས་པ་དང་། ཕྲེང་བ་ལྟར་མཛེས་པ་དང་། ས་གཞི་ལྟར་ཕེབས་པ་དང་། རི་རབ་ལྟར་མཉམ་པ་དང་། རྒྱ་མཚོ་ལྟར་ཕུན་སུམ་ཚོགས་པའི་དཔེ་སྣ་ཚོགས་ཀྱི་རྒྱན་གྱིས་བརྗོད་པའི་ལུས་མཛེས་པར་བྱས་ལ། ཕས་རྒོལ་གྱི་སྐྱེ་བོ་སྦྲུལ་འཚོང་བ་རྣམས་ཀྱི་ཡིད་དབྲོག་པར་བྱའོ། །སྐབས་སུ་བབ་པ་རྣམ་པར་བཤད་པ་སྤྲོས་ཟིན་ཏོ།། །།ད་ནི་དེ་དག་ཀྱང་ངག་གིས་ལེགས་པར་བསླབ་དགོས་པ་དང་། བསླབ་ཉེས་ལ་ཇི་ལྟར་བསླབ་པའི་ཚུལ་ནི། ངག་གིས་ཞེས་དང་། མ་དག་པས་ཞེས་པ་བསྟན་ཏེ། འདིར་ཚིགས་སུ་བཅད་པ། རྟེན་དང་བརྟེན་པ་བསླབ་བྱ་དང་། །ཐབས་དང་ཐབས་བྱུང་བསླབ་པ་ལ། །ཚུལ་འདི་ཐོགས་པ་མེད་འགྱུར་བ། །བྱིས་པའི་དོན་དུ་བཤད་པ་ཡིན། །ཞེས་བྱ་བར་རྟོགས་པར་བྱའོ། །ལེའུ་གཉིས་པ་འི་རྣམ་པར་བཤད་པའོ།། །།ད་ནི་རྒྱ་གར་ལ་མཁོ་བའི་སྒྲའི་འབྱིན་ཐབས་སྟོན་ཏོ། །འདི་ལ་ཡང་དགོས་ལྡན་གྱི་འཐད་པ་སྤྱིར་བསྟན་པ་དང་། འཐད་ལྡན་གྱི་ངོ་བོ་རྒྱས་པར་བཤད་པའོ། །དང་པོ་ནི། དེ་ནས་ཞེས་བྱ་བ་ནས་ཚིགས་བཅད་ལྔས་སྟོན་ཏེ། དེའང་ཚིགས་བཅད་དང་པོས་བཤད་པར་དམ་བཅས་ནས་ལྷག་མ་རྣམས་ཀྱིས་འདི་སྐད་སྟོན་ཏེ། རིག་སྔགས་ལོག་པར་བཟླས་ན་དད་པ་མེད་པ་རྣམས་ལ་དངོས་གྲུབ་ཡེ་མི་འབྱུང་སྟེ། སྨྱོན་ཚིག་ལྟར་འབྲེལ་མེད་འདོན་པའི་ཕྱིར་རོ་ཞེས་བྱའོ། །གལ་ཏེ་འདི་སྐད་དུ་བོད་ཀྱི་ཡུལ་འདི་ན་ལེགས་པར་མི་ཤེས་པར་འདོན་ཀྱང་དངོས་གྲུབ་འབྱུང་བར་མཐོང་ངོ་ཞེ་ན། དེ་ནི་དད་པའི་སྟོབས་ཀྱིས་འབྱུར་བ་ཡིན་མོད། དེ་དག་གི་དངོས་གྲུབ་རིང་པོའམ་འགའ་ཞིག་ཕྱིན་ཅི་ལོག་ཏུ་འགྱུར་ཏེ། དེ་སྐད་དུའང་། ཇི་ལྟར་སྦྲུལ་ལ་བཟུང་ཉེས་དང་། །རིག་སྔགས་ལོག་པར་བཟླས་པ་བཞིན། །ཞེས་འབྱུང་བ་བཞིན་ནོ། །དེས་ན་ལེགས་པར་བསླབ་བོ་ཞེས་དགོངས་སོ། །ཇི་ལྟར་བསླབ་ཅེ་ན། ཨཱ་ལི་ཀཱ་ལི་གུག་སྐྱེད་བཅས། །དེ་རྣམས་སློབ་དཔོན་ངག་བཞིན་དུ། །ཁ་མིག་འདྲིས་པར་ཡུན་རིང་བསླབ། །དེ་ལ་ཁ་མིག་འདྲིས་པར་བསླབ་པ་ནི། རིང་ཐུང་དང་མཐུག་རྐྱང་ལ་སོགས་པའོ། །མིག་འདྲིས་པར་སློབ་པ་ནི། སྟོད་སྨད་ལ་སོགས་པ་དང་། རིང་ཐུང་གི་ཚད་སོར་མོ་དག་ལ་དཔགས་པ་དག་ལ་བསླབ་པར་བྱའོ། །ཚུལ་དེ་ལྟར་མ་བསླབས་ན་སྐྱོན་ཇི་ལྟར་འགྱུར་ཞེ་ན། བཀླག་ཐབས་རིམ་བཞིན་མི་སློབ་པར། །ཞེས་བྱ་བ་ལ་སོགས་པར་སྟོན་ཏེ། ད་ནི་གཉིས་པ་འཐད་ལྡན་གྱི་ངོ་བོ་རྒྱས་པར་བཤད་པ་ནི། ད་ནི་རྒྱས་པར་བཤད་པར་བྱ། །ཞེས་བྱ་བ་ནས། བཞི་བརྒྱ་ལྔ་བཅུ་རྩ་བརྒྱད་ཡོད། །ཅེས་པའི་བར་ཚིགས་སུ་བཅད་པ་བརྒྱད་དང་རྐྱང་པ་གཉིས་ཀྱིས་ཡི་གེའི་ངོ་བོ་སྟོན་ཏོ། །ཚིག་གི་དོན་ཤེས་པར་སླའོ། །གཞན་ཡང་ཡི་གེ་དེར་མ་འདུས་པ་སྒྲའི་བསྟན་བཅོས་ལས་བྱུང་བ། ཅང་ཏེའུ་འདྲ་བ་དང་། གླང་པོ་ཆེའི་སྤྱི་གཙུག་འདྲ་བ་གཉིས་ནི། ཨག་ཀ་ཞེས་བྱ་བ་དང་། ཨབ་པ་ཞེས་བྱ་བར་འདོན་པ་ཡིན་ནོ། །འདི་ནི་སྒྲའི་བསྟན་བཅོས་ཀྱི་ཚེག་དྲག་གི་མཚམས་སྦྱོར་གྱི་སྐབས་ལས་འབྱུང་སྟེ། དེ་ཡང་ཀ་དང་ཁ་ལ་ཚེག་དྲག་ཐོག་མར་བྱུང་ན་ཌ་མ་རུ་འདྲ་བར་འགྱུར་ལ། པ་དང་ཕའི་ཐོག་མར་ཚེག་དྲག་བྱུང་ན། གླང་པོ་ཆེའི་སྤྱི་གཙུག་ལྟ་བུར་འགྱུར་བ་ཡིན་ནོ། །དེ་བཞིན་དུ་གཞན་ཡང་ཡི་གེའི་བྱེ་བྲག་གིས་ཚེག་དྲག་ཐ་དད་པར་འགྱུར་བ་ཡོད་དོ། །འདིར་རྒྱས་པར་བརྗོད་ན། རྨོངས་པ་རྣམས་མགོ་འཁོར་ནས་འགྲོ་བས་མ་བྲིས་སོ། །དེ་ལྟར་བཤད་པའི་ཡི་གེ་དེ་རྣམས་ལྕེ་ཟུར་ལ་ལེགས་པར་ཕྱིན་ན་རྒྱ་སྐད་ལས་གྲགས་པའི་ཡི་གེ་ཐམས་ཅད་ཤེས་པར་འགྱུར་རོ།། །།ད་ནི་རྒྱ་གར་སྐད་ལ་བོད་ཀྱིས་བསླབ་པར་སླ་བའི་དོན་དུ་བོད་ཀྱི་ཡི་གེས་བསྟན་པར་བྱའོ། །དེའང་ཙ་ན་ཀའི་བསྟན་བཅོས་ལས། རིགས་ནི་སྤྱོད་པས་སྟོན་པར་བྱེད། །ཁ་ཟས་ལུས་ཀྱིས་སྟོན་པར་བྱེད། །བརྩེ་བས་ཏབ་ཏབ་བྱེད་པས་སྟོན། །ཡུལ་ནི་སྐད་ཀྱིས་སྟོན་པར་བྱེད། །དེ་སྐད་ཟེར་བའི་ཚིག་བདེན་པས། །སྐད་གདངས་ཡུལ་གྱི་སྐད་འབྱུང་བ་ཡིན་ནོ། །དེ་ལྟ་ནའང་ད་ལྟ་བོད་ཀྱི་ཡུལ་འདི་ན་སྔགས་འདོན་པའི་སྐྱེ་བོ་ཕལ་ཆེར་ཡི་གེ་རིང་ཐུང་དང་མཐུག་རྐྱང་དྲག་ཞན་གྱི་ཆ་མི་ཤེས་པར། སྐད་གདངས་རྒྱ་གར་གྱི་ལྟར་འཆོས་ཤིང་བྱ་རོག་ལྟར་ངོ་ཚ་མི་ཤེས་པར་མཁས་པ་དག་གི་དྲུང་དུ། ཁྲུང་ཁྲུང་ལྟར་མགོ་བོ་བསྟོད་ནས་སྤྲེའུའི་གདོང་ལྟར་བཞིན་བསྒྱུར་ཞིང་ཀུ་ཆོས་འདེབས་པའི་རྨོངས་པ་དག་མངོན་སུམ་དུ་མཐོང་ངོ་ཞེས་དགོངས་སོ། །དེས་ཅིར་འགྱུར་ཞེ་ན། སྨྲས་པ་རྣར་མི་སྙན་ཅིང་བརྗོད་ནོར་འགྱུར་ཞེས་བྱ་བ་སྟེ། མདོར་ན་ངོ་ཚ་མི་ཤེས་པར་ཟད་དོ་ཞེས་བྱ་བའི་དོན་ཏོ། །འོ་ན་སྐད་ཐ་དད་པར་རང་གི་བརྗོད་ཚུལ་ཇི་ལྟར་འབྱུང་ཞེ་ན། དེ་སྟོན་པ་ན། རྒྱ་སྐད་ཕལ་ཆེར་ལྕེ་རྩེ་ལས། །ཞེས་བྱ་བ་ནས། རིང་ཐུང་ཁྱད་བརྗོད་བསླབ་ལ་འབད། །ཅེས་པའི་བར་གྱིས་སྟོན་ཏེ། ཚིག་གི་དོན་ཤེས་པར་ཟད་དོ། །དེ་ཡང་འ་མེད་ཐུང་བ་སྟེ། །ཞེས་པ་ནས། རྨོངས་རྣམས་དོན་མེད་མ་གྱུར་ཏམ། །ཞེས་པའི་བར་ཚིགས་སུ་བཅད་པ་བཅུ་ཐམ་པས་ཡི་གེ་རིང་ཐུང་དང་། མཐུག་རྐྱང་དང་། དེ་དག་བཀླག་ཐབས་དང་། བརྩེགས་པ་དང་། བརྩེགས་པའི་བཀླག་ཐབས་དང་། ལོབས་ནས་ལྕེ་བདེ་བར་བྱེད་པའི་ཡི་གེ་དག་སྟོན་ཏེ་ཚིག་གི་དོན་ཤེས་པར་སླ་བས་མ་བྲིས་སོ། །ད་རྒྱ་གར་གྱི་ཀློག་དེ་དག་གི་བསླབ་པའི་གོ་རིམ་བསྟན་པའི་ཕྱིར་བསྟན་པ་དེ་བས་ལེགས་པར་འདོད་ན། མཚན་ཉིད་ལྡན་པའི་སློབ་དཔོན་གྱི་དྲུང་དུ་ཕྱིན་ལ་སྔར་བཤད་པའི་ཚུལ་གྱིས་གསོལ་བ་གདབ་སྟེ། ཐོག་མར་སློབ་དཔོན་གྱིས་ཀྱང་། ཐོག་མར་ཨཱ་ལི་ཀཱ་ལི་ལ། །སློབ་དཔོན་གྱི་ནི་ངག་བཞིན་དུ། །རིང་ཐུང་ལ་སོགས་ལེགས་པར་བསླབ། །སོགས་ཀྱི་སྒྲས་ནི་མཐུག་རྐྱང་དང་། །དྲག་ཞན་དང་། སྒྲིམ་ཀློད་ཀྱང་བསླབ་པར་བྱ་བ་སྟོན་ཏོ། །དེ་དག་ཤེས་ན་དེ་དག་ལ་གུག་སྐྱེད་སྦྱར་ལ་བསླབ་བོ། །དེ་ལ་གུག་སྐྱེད་བཅས་ལོབས་ནས། དོན་ཡོད་ཞགས་སོགས་གཟུངས་རྣམས་ལ། །བརྩེགས་ཀློག་བྱ་ཞིང་ས་མཚམས་གཅོད་པ་ལ་ནན་ཏན་སྐྱེད་ལ་སྦྱང་བར་བྱའོ། །དེའི་དུས་སུའང་། ཤིན་ཏུ་དལ་བར་བྱེད་ནས་ནི། །རིང་ཐུང་ལ་སོགས་ལེགས་པར་བསླབ། །དེ་ལྟར་བྱས་པས་མྱུར་དུ་མཁས་པར་འགྱུར་རོ། །མཁས་པའི་ཚད་གང་ཡིན་ཞེ་ན། རེ་ཞིག་བོད་ལ་དགོངས་ནས་གསུངས་པ། སྐད་གདངས་མ་བཅོས་དལ་བ་དང་། །རིང་ཐུང་ཁྱད་པར་ལེགས་ཕྱེད་ཅིང་། །སྒྲ་ཡི་ཟུར་ཕྱིན་མི་ཐོགས་པ། །སྔགས་ཀྱི་ཀློག་པ་མཐར་ཕྱིན་ཡིན། །དེ་དག་ཀྱང་རང་རང་གི་སྐད་གདངས་ལས་མི་བཅོས་ཤིང་སྒོ་གསུམ་དལ་བ་དང་། རིང་ཐུང་ཁྱེད་ཕྱེད་ཅིང་ས་མཚམས་ལེགས་པར་ཕྱེད་པར་བྱེད་པ་དང་། མཐུག་རྐྱང་ལ་སོགས་པའི་སྒྲ་ཟུར་ཕྱིན་ཅིང་ཡི་གེ་ལ་ཐོགས་པ་མེད་པ་ཞེས་བྱའོ། །དེ་དག་ཀྱང་མེད་དུ་མི་རུང་བའི་ཚུལ་ཐམས་ཅད་ཡིན་ཡང་། ཁྱད་པར་དུ་གལ་ཆེ་བ་གང་ཡིན་ཞེ་ན། སྔགས་བརྗོད་རྣམས་ལ་རྣམ་ཀུན་ཏུ། །གལ་ཆེ་བ་ནི་ས་མཚམས་ཡིན། །དེས་ན་ས་མཚམས་གཅོད་པ་ལ། །དཔེ་ལ་ནན་ཏན་བསྐྱེད་དེ་བསླབ། །ཅེས་བྱའོ། །འདིར་ཚིགས་སུ་བཅད་པ། རིང་དང་ཐུང་དང་སྒྲིམ་དང་ཀློད་པ་ཡི། །འདོན་པའི་བྱེ་བྲག་བོད་ཀྱི་སྒྲ་རྣམས་ལ། །མེད་པའི་ཕྱིར་ན་བརྗོད་པ་དཀའ་མོད་ཀྱི། །ཚུལ་འདི་རིག་ན་མྱུར་དུ་རྟོགས་པར་འགྱུར། །ཞེས་བྱ་བར་ཤེས་པར་བྱའོ། །ལེའུ་གསུམ་པའི་རྣམ་པར་བཤད་པའོ།། །།ད་ནི་བརྩམས་པ་མཐར་ཕྱིན་པ་མཇུག་གི་དོན་འཆད་དེ། འདི་ལ་གསུམ་ལས་ཐོག་མར་གང་ལ་བསྟན་པའི་ཡུལ་ནི། དེ་ལྟར་འདི་ནི་ཞེས་པས་བསྟན་ཏེ། འདིའི་དོན་ནི་བྱིས་པ་སློབ་པའི་དུས་སུ་བསྟན་ལ། རྒན་པོས་ཀྱང་ཤེས་ན་བློ་ཡར་གྱི་ཟླ་བ་ལྟར་འཕེལ་བར་འགྱུར་རོ་ཞེས་བྱའོ། །གཉིས་པ་དེ་ཤེས་པའི་ཕན་ཡོན་ནི། འདི་ཉིད་ལེགས་པར་ཤེས་ན་ཞེས་པས་བསྟན་ཏེ། འདི་ཤེས་ན་ཀློག་གི་སློབ་དཔོན་བྱེད་པལ་དབང་བར་འགྱུར་གྱིས་གཞན་དུ་ན་ལོང་བས་ལོང་བ་ཁྲིད་དེ་གཡང་སར་མཆོངས་པ་ལྟར་རང་གཞན་དོན་མེད་པར་འགྱུར་རོ། །དེའི་ཕྱིར་མཁས་པར་ཁས་འཆེ་བའི་རྨོངས་པ་རྣམས་ཀྱང་ཁེངས་པ་དོར་ལ་འདི་སློབས་ཤིག་ཅེས་རྗེས་སུ་གདམས་པའོ། །གསུམ་པ་དེའི་དགེ་བ་བསྔོ་བ་ནི། བརྩེ་བས་ཞེས་པས་བསྟན་ཏེ། རྒྱུ་བརྩེ་བའི་སྒོ་ནས་དངོས་པོ་བསྟན་བཅོས་འདི་བརྩམས་པས་འབྲས་བུ་དགེ་བ་གང་ཡོད་པ་དེས། ཡུལ་འགྲོ་བ་ཐམས་ཅད། གནས་བྱང་ཆུབ་ལ་ཐུག་གི་བར་དུ་བྱ་བ་གང་སྨྲ་བ་དེ་ཐམས་ཅད་མཁས་པ་རྣམས་འཇུག་པའི་སྒོ་དང་མ་བྲལ་བས་འཚང་རྒྱ་བར་གྱུར་ཅིག་ཅེས་བྱ་བའི་དོན་ཏོ། །རྣམ་པར་བཤད་པ་མ་ལུས་པར་བསྟན་ཟིན་ཏོ། །དེ་ལྟར་བདག་གིས་བསྟན་པ་འདིས་ངེས་པར་བདག་ཉིད་ཆེན་པོ་བསོད་ནམས་རྩེ་མོའི་ཞལ་སྔ་ནས་ཀྱི་དགོངས་པ་ལྟར་གནས་སོ་སྙམ་དུ་བསམས་སོ། །དེ་ལྟར་བདག་གིས་ལེགས་པར་བཤད་པ་ཡི། །ཆོས་ཚུལ་འདི་ལ་རིགས་པས་རྗེས་འགྲོ་བའི། །བློ་གསལ་རྣམས་ཀྱིས་བརྟགས་ན་གསེར་བཞིན་དུ། །ངོ་མཚར་ཕྱིར་ཞིང་དགའ་བ་འཕེལ་བར་འགྱུར། །འདི་ན་རྣམ་པར་རྟོག་པ་ཡི། །སྐྱོ་བོ་འགའ་ཞིག་ལེགས་བརྟགས་ན། །བདག་གི་རྣམ་པར་མ་རྟོགས་ན། །ཁྱོད་ཀྱི་གསུང་རབ་སུ་ཡིས་རྟོགས། །སྐྱེ་བོ་འདི་དག་ཡོན་ཏན་གྱིས། །གཏེར་གྱུར་ཡི་གེ་ཙམ་ལ་ཡང་། །རྣམ་པར་རྨོངས་ནས་ཕྲ་བ་ཡི། །དོན་ལྟ་སྨོས་ཀྱང་ཅི་ཞིག་དགོས། །དེ་བས་ཁྱོད་ཀྱི་ཐུགས་རྗེ་ཡི། །འོད་ཟེར་ཕྲ་བའི་ཆ་ཤས་ཙམ། །གདུལ་བྱ་པདྨོའི་རྗེས་འགྲོ་བ། །དེ་ཡི་བློ་གྲོས་རྣམ་པར་འཕེལ། །བརྩེ་བས་སེམས་ཅན་ཕན་བྱེད་པ། །ཁྱོད་ཀྱིས་གཟིགས་ལ་མངོན་སུམ་འཇུག །བདག་ནི་སྒྲིབ་པས་མ་ཁུམས་ཀྱང་། །ཁྱོད་ཀྱིས་བཏང་སྙོམས་ག་ལ་མཛད། །ཁྱོད་ཀྱིས་ལེགས་བཤད་ཆོས་སྒྲོམ་དྲི་མེད་རིན་ཆེན་གཏེར། །རྣམ་པར་ཕྱེ་སྟེ་འགྲོ་ལ་ལག་སྐྱོང་ཡིད་བཞིན་དུ། །སྩལ་བ་ལས་བྱུང་དགེ་བ་འདི་ཡིས་ལུས་ཅན་ཀུན། །དགའ་བའི་རྒྱལ་མཚན་བསོད་ནམས་རྩེ་མོ་ཐོབ་པར་ཤོག །བདག་ཉིད་ཆེན་པོ་བསོད་ནམས་རྩེ་མོས་མཛད་པའི་བྱིས་པ་བདེ་བླག་ཏུ་འཇུག་པའི་རྣམ་པར་བཤད་པ། བྱིས་པ་ལ་ཕན་པ་ཞེས་བྱ་བ་ཆོས་རྗེ་རིན་པོ་ཆེ་ས་སྐྱ་པཎྜི་ཏ་ཆེན་པོས་དགུང་ལོ་ཉི་ཤུ་རྩ་གསུམ་བཞེས་པའི་དུས་སུ་མཛད་པའོ། །རྫོགས་སོ།། །། ༈ གུ་རུས་དཔར་རྩ་སྤེལ་བའོ།།